**Plána movt rahpagoahtit Diehtosiidda bargiide**

Guovdageainno-servodagat lea dássážii beassan nu ahte Covid-19 (korona) dávda ii leat ollen deike, ja oažžu dadjat lea danin go leat bidjan johtui buriid njoammuneastadeaddji doaibmabijuid, sihke almmolaš ja priváhta dásiin. Muhto pandemiija ii leat heađisge vel nohkan. Vaikko dál ložžejuvvojit doaibmabijut, de ii mearkkaš dat ahte ii galgga njoammuneastadeaddji doaibmabijuid šat čuovvut. Jus dávdá olle báikái, de soaitá šaddat fas čavget doaibmabijuid.

Sámi allaskuvla rahpagoahtá fas dássedit Diehtosiidda 20. vahku rájes, mas vuođđun lea ráđđehusa mearrádus miessemánu 7.b. Rahpan gáibida dárkilis plánema ja heiveheami, nu ahte lea oadjebas dilli sihke bargiide ja studeanttaide. Lea dehálaš láhčit dili nu ahte lea vejolaš guorrat njoammuma, jus dat lea dárbbašlaš. Danin lea hui dehálaš vai sáhttit Diehtosiidda doallat rabasin, ahte buohkat, sihke bargit ja studeanttat čuvvot njoammun eastadeaddji rávvagiid ja doaibmabijuid máid norgga eiseválddit bidjet buohkaide, ja máid Sámi allaskuvla sisafievrrida báikkálaččat. Doaibmabijut árvvoštallojuvvojit geažos gaska, ja sáhttet rievdat hui oanehis áiggis.

Dássedit rahpan bargiide galgá čađahuvvot dainna lágiin ahte bargoaddi sáhttá fuolahit gáibádusaid mat bargobiraslágas biddjojit, čuokkis §1-1 “*a) sihkkarastit bargobirrasa mii addá vuođu dearvvašvuođa ovdánahttit ja ulbmillaš bargodili, mii addá oppalaš oadjebasvuođa sihke fysalaš ja psykalaš vahátváikkuhusaid vuostá* (...)” (Sámi allaskuvlla jorgalan láhkateavstta).

Dárkilis riskaárvvoštallamat- ja analysat galget dahkkojuvvot sihke dárbbuid ja kapasitehta ektui, ja galgá biddjojuvvot vuođđun go rahpagoahtá fas Diehtosiidda bargiide ja studeanttaide. Bargit mat sáhttet, ávžžuhuvvojit ain ruovttukantuvrras bargat. Dan galgá šiehttat lagamus hoavddain.

**Riskaávvoštallamat go rahpagoahtá fas Diehtosiidda bargiide**

Riskafaktorat go fas rahpá:

* Bargit mat gullet riskajoavkkuide (Geahča mat dat leat Álbmotdearvvašvuođainstituhta neahttasiiddus fhi.no )
* Lahkalaga bargoustibiiguin ja geavaheddjiiguin/gussiiguin (unnit go 1 mehtara)
* Oktasaš báikkiid guoskkahallan
* Váilevaš giehtabassan vejolašvuohta sáibočáziin dahje sprihta giehtadesifiserenčáziin
* Dárbbašlaš njoammuneastadeaddji diŋggát eai gávdno
* Heivehuvvon njoammuneastadeaddji buhtisvuohta váilu
* Áibmoráidnen (ventilašuvnda) ii leat buorre dahje váilu
* Mátkkošteapmi (gustojeaddji maiddái bargiide mat mátkkoštit barggu ja ruovtturiikka gaska)
* Bargái njoammu
* Váilevaš oahppu dieđuid juohkimis bargiide ja bargiid gaskkas diehtojuohkin

**Doaibmabijut mat unnidit riskafaktoriid Covid-19 (Korona) virusa njoammumis:**

* ***Bargit mat gullet riskajoavkkuide*** *(****Geahča mat dat leat Álbmotdearvvašvuođainstituhta neahttasiiddus fhi.no )***

Bargit mat gullet riskajoavkkuide ávžžuhuvvojit ain ruovttukantuvrras bargat. Jus lea dakkár bargu máid ii sáhte ruovttus bargat, de galgá sierra riskaárvvoštallama čađahit, ja heivehit ovttasráđiid lagamus hoavddain.

* ***Lahkalaga bargoustibiiguin ja geavaheddjiiguin/gussiiguin (unnit go 1 mehtara)***
	+ Bargi gii lea buohcci dahje dovdá ahte ii leat áibbas dearvvaš, **ii galgga** boahtit Diehtosiidii.
	+ Bargit mat sáhttet, ávžžuhuvvojit ain ruovttukantuvrras bargat. Dan galgá šiehttat lagamus hoavddain.
	+ Bargit mat leat šiehttan bargat kantuvrrain, ávžžuhuvvojit eanemus lági mielde bissut iežaset kantuvrrain gitta uvssa duohken, ja unnimus lági mielde čoagganit earáiguin ovttasadjái. Galgá álohii unnimusat mehtera olbmuid gaska go deaivvada earáiguin.
	+ Kanturlatnja galgá viiddis, nu ahte lea vejolaš doallat mehtera gaska.
	+ Jus leat máŋga bargi ovtta kanturlanjas, de sáhttet vurrolaga ruovttukantuvrrain bargat. Ossodatjođiheaddji galgá árvvoštallat ortnega movt lonohallat geat ain leat ruovttukantuvrrain.
	+ Rabas oktasaškanturlanjain ferte sihkkarastit ahte bargiin leat dihto sajit, ja galggašii guokte mehtera gaska, ja vejolaččat seamma meare árgabeivviid ruovttukantuvrras. Ossodatjođiheaddji galgá árvvoštallat lea go dárbu ráhkadit ortnega movt lonohallat geat ain leat ruovttukantuvrrain.
	+ Visot DGT-veahkki fállojuvvo digitála vugiiguin. Sáhttá váldit oktavuođa e-poasttain support@samiskhs.no
	+ Girjerádjosis lea diŋgo-ja-viečča čoavddus goit vel muhtun áiggi. Loga eambbo neahttasiiddus <https://samas.no/se/girjerajus> Sáhttá oktavuođa váldit e-poasttain girjerajus@samiskhs.no.
	+ Visot fysalaš lágideamit gitta geasseluomu rádjái, leat šluhttejuvvon, ja digitála čovdosat árvvoštallojit dan sadjái.
* ***Oktasaš báikkiid guoskkahallan***
	+ Ávžžuhit bargiid váldit mielde alcces biepmu ja juhkosa, ii ge galgga oktasašgievkkana geavahit. Lea dan dihte vai unnida njoammunvára ja vai geahpidit bassiid barggu. Čázi sáhttá viežžat gievkkaniin, ja iežas gohpu sáhttá doidit servánttas, muhto gievkkana biergasiid (gohput, lihtit ja basttet/niibbit) ii galgga geavahit. Gáfemašiinna sáhttá geavahit.
	+ Galgá álohii dárkilit bassat gieđaid ovdal go guoskkaha dakkár sajiid oktasaš gievkkaniin máid buohkat earát maid šaddet guoskkahit.
	+ Hissageavaheami galgá gáržžidit dušše doaimmashehttejuvvon olbmuide, ja gálvvu hissemii.
	+ Dakkár uvssat main lea elektriska rahpanboallu, galgá dušše rahpanboalu geavahit ja dan deaddilit gardnjiliin dahje čippiin.
	+ Váldouksa galgá geavahuvvot danin go lea sensorstivrejuvvon rahpan, ja nu ii dárbbaš uksagevjii dollet. Gilgauvssat leat ain gitta. Váldouksa lea maid čađat lásas, ja gáibiduvvo peršovnnalaš čoavddakoarta rahpat uvssa.
	+ 1-mehtera gaskanjuolggadus lea teipain merkejuvvon čielgasit láhttái doppe gos olbmot deaivvadit, ja gaskanjuolggadusa galget buohkat doahttalit.
	+ Báikit máid eat galgga geavahit, leat fysalaččat giddejuvvon báttiin dahje áiddiin.
	+ Stuoluid ja bevddiid lohku unniduvvo oktasašbáikkiin, dahje giddejuvvojit dahje juo dolvojuvvojit eret.
	+ Fysalaš čoahkkinlanjat eai galgga dábálaččat adnot, ja danin leat lássejuvvon. Čoahkkinlanjat leat oktasašlanjat Diehtosiiddas, ja galgá sierra šiehtadusa ráhkadit eará ásahusaiguin mat leat Doaibmastivrras, jus galgá čoahkkinlanjaid beassat atnit.
	+ Čoahkkimat galget ain dábálaččat dollojuvvot digitála vugiin (videokonferánsan). Dat guoská maiddái ságastallamiidda, bagadallamiidda ja kurssaide. Jus lea dárbu fysalaš čoahkkinlatnjii, de galgá ovdagihtii šiehttat lagamus hoavddain ja riskaárvvoštallama čađahit mii guoská njoammuma eastadit. Čoahkkinlágideaddji galgá duođaštit oassálastiid, jus maŋŋil lea dárbu guorrat njoammuma.
	+ Čohkansajiid lohku čoahkkinlanjas galgá heivehuvvot njoammuma eastadeaddji njuolggadusaid ektui, uksii galgá darvvihit šilta gallis sáhttet čoahkkanit latnjii. DGT/Doaibmaossodat addá beassanlobi čoahkkinlatnjii.
* ***Váilevaš giehtabassan vejolašvuohta sáibočáziin dahje sprihta giehtadesifiserenčáziin***
	+ Bassit galget bearráigeahččat ahte čađat lea giehtasáibu juohke sáibodoasas hivssegiin, ja božistanbohttaliin gievkkaniin, ja ahte leat desinfiseren sprihta (Antibac dahje sullásaš) doasain mat leat seinniin gitta gievkkaniin.
	+ Doaibmaossodaga bargit galget bearráigeahččat ahte giehtasprihta lea sadjosis oktasaš rusttegiid lahkosiin, nu go omd čálániid/kopimašiinnaid ja maiddái váibmovuolggahanmašiinna lahkosiin.
* ***Dárbbašlaš njoammuneastadeaddji diŋggát eai gávdno***
	+ Bargit geain lea dárbu geavahit suorbmafáhcaid, giehtasprihta, njálbmesuoji ja čalbmesuddjenlásiid (omd. go lea lahka bagadallan duodjelanjas) galget álkit gávdnat daid. Fágakoordináhtor galgá bearráigeahččat ahte njoammuneastadandiŋggát leat sajis.
* ***Heivehuvvon njoammuneastadeaddji buhtisvuohta váilu***
	+ Bassanplána riskaárvvoštallojuvvo njoammuma eastadeami ektui. Omd. lea go doarvái diehtojuohkin, rievttes bassansáibu ja galgá go dávjjit bassat. Láse- ja láhttebassan unniduvvo, ja dan sadjái bassojuvvojit guoskkahallansajit nu go čállinbeavddit ja joavkolanjaid beavddit, uksageavjjat, trahppágárpmat, boalut hissas, uksalásat, čoavddakoarttaid lohkoboallobeavddit, hivssegat, servánttat ja gievkkanbeaŋkkat.
* ***Áibmoráidnen (ventilašuvnda) ii leat buorre dahje váilu***
	+ Ventelašuvdna galgá doalahit doarvái njuoska áimmu (berre badjel 30% - maiddái dálvet) ja buktit kantuvrraide ráinnas áimmu. Áibmoráidnenrusttet berre mannat measta olles jándora dahje eanas áiggi jándoris (galgá álohii nalde go bargit leat visttis) – geahča liŋka Bargobearráigehččui/Arbeidstilsynet.
* ***Mátkkošteapmi***
	+ Ii galgga mátkkoštit eambbo jus lea áibbas dárbbašlaš. Digitála molssaeavttuid galgá geavahit nu guhkás go vejolaš.
	+ Bargit main lea ruoktu eará riikkas ja danin šaddet rasttildit riikkarájiid go vánddardit ruovttu ja Diehtosiidda gaska, ávžžuhuvvojit ain ruovttus bargat nu guhká go vejolaš. Jus goitge vánddarda gaskal ruovttu ja bargosaji, de ferte šiehtadit lagamus hoavddain, ja árvvoštallat riskka gustojeaddji mátkkoštanráđiid ja –gáržžidemiid ektui (omd. errenmearrádusaid) iešguđet riikkas. Allaskuvla sáhttá  háhkat duođaštusa mii lea dárbbašlaš duođaštit barggu/bargosaji gullevašvuođa.
* ***Bargái njoammu***
	+ Jus bargi vároha ahte dávda lea njommon sutnje, de galgá ieš doavttirbálvalusain váldit oktavuođa, loga ráđiid Álbmotdearvvašvuođainstituhtta  neahttasiidduin (fhi.no), ja jođánepmosit addit dieđu lagamus hovdii. Loga maiddái dieđuid errema birra fhi.no neahttasiidduin.
	+ Jus bargái lea njommon Covid-19, de lea geatnegáhttejuvvon jođáneamos lági mielde addit dieđu lagamus hovdii dahje eará jođiheaddjái jus lagamus hoavda ii leat sajis. Loga maiddái errennjuolggadusaid fhi.no siidduin.
	+ Oahppohálddahus ráhkada listtu makkár studeanttat leat seamma joavkkuin go studeanttat barget joavkobargguid. Lea njoammuma guorrama dihte.
	+ Fágakoordinator galgá doallat rehkegis makkár studeanttaiguin bargi lea leamaš seamma lanjáin oahpahusas/bagadallama oktavuođas, vai nu sáhttá guorragoahtit vejolaš njoammuma. Njoammuma guorrama čađaha suohkana njoammun eastadan doavttir, muhto allaskuvla sáhttá veahkehit dieđuiguin. (Persovdnasuodjalan njuolggadusat (nu go láhkaásahus/GDPR) eai hehtte doaibmabijuid máid ferte čađahit vai koronavirus pandemiija nagoda hehttet). Lea dehálaš ahte njoammuma guorran álggahuvvo nu jođánit go vejolaš.
* ***Váilevaš oahppu dieđuid juohkimis bargiide ja bargiid gaskkas diehtojuohkin***

* + Šilten ja dieđut giehtabassama ja gosahatdábiid birra
	+ Juohkit dieđuid mat gusket ahte ii galgga gieđaid buorástahttalit, ja čuovvut FHI oppalaš rávvagiid álbmogii.
	+ Merket 1-mehtera njuolggadusa láhttiide gokko olbmot vánddardit.
	+ Eastadeaddji doaibmabijut sáddejuvvojit e-poasttain buot bargiide, almmuhuvvojit allaskuvlla intranehttii ja interneahttasiidui ja heŋgejuvvojit allaskuvlla seinniide/eará vuogas báikkiide viesus.

**Spiehkasteamit:**

* Geavat allaskuvlla spiehkastanvuogádaga jus spiehkastagat fuomášuvvojit, dahje jus háliidat ovddidit buoridanevttohusaid. Skovvi gávdno dáppe:<https://samas.no/se/a/sa-birra/diedit-ja-evttot>

*Bajálbealde namuhuvvon doaibmabijut lea viesu geavaheami njuolggadusat. Jus rihkku dahje ii čuovo dáid doaibmabijuid, de sáhttá dat mielddisbuktit ahte ii beasa viesu geavahit. Korona-pandemiija njoammuneastadeapmi lea oktasaš riikkaidgaskasaš bargu masa buohkain lea geatnegasvuohta searvat.*

**Dieđut máid galgá gaskkustit bargiide ja studeanttaide**

**Álkis doaibmabijut máid berret čuovvut vai eastadat dávdda leavvamis:**

* Leat go buohcci dahje dovddat nuorvodávdamearkkaid (gosahaga, čottabákčasa, febera ja nie), de galggat orrut ruovttus, it ge mannat Diehtosiidii.
* Galggat gieđaid bassat sáibočáziin dávjá ja dárkilit, dahje desinfiseret gieđaid.
* Ale guoskkahala ámadaju gieđaiguin.
* Ale gosa ja gastte earáid guvlui.
* Gosa ja gastte sihkkunbáhpirii. Jus dus ii leat sihkkunbábir sadjosis, gosa/gastte giehtagávvii.
* Ale buorástahte gieđain.
* Geavat gardnjila dahje sihkkunbáhpira go rabat uvssa uksageavjjain, ja deaddil gardnjiliin dahje čippiin elektriska uksarahpan boalu.
* Geavat sihkkunbáhpira dahje čoavddakoartta, it ge suorpma, go deattát sisabeassankoda uksaguoras. Basa dahje desinfisere koartta maŋŋil.
* Leage dárkil giehtabassamiin maŋŋil go leat hivssegis fitnan; geavat sihkkunbáhpira go deaddilat doidinboalu, go giddet čáhcebohcci maŋŋil go basset gieđaid ja go rabat uvssa.
* Doalat unnimusat 1 mehtera gaska eará olbmuide.

Buohkat leat geatnegáhttojuvvon buhtisvuođa doaibmabijuid čuovvut dárkilit, beroškeahttá lea go diehtu iežas ja earáid njoammunstatusa birra.

**Referánssat:**

Universitehtaid, allaskuvllaid ja fágaskuvllaid viiddiduvvon rahpan <https://www.regjeringen.no/no/aktuelt/regjeringen-utvider-apningen-av-universiteter-hoyskoler-og-fagskoler/id2701511/>

Álbmotdearvvašvuođainstituhta ráđit jus váruha dávdda ožžon
<https://www.fhi.no/nettpub/coronavirus/fakta/hvis_du_mistenker_at_du_er_syk_med_covid-19/>

Mátkkoštanráđit
<https://www.regjeringen.no/no/tema/utenrikssaker/reiseinformasjon/korona_info/id2691821/>

Bargobirasláhka
<https://lovdata.no/dokument/NL/lov/2005-06-17-62>

Bargobearráigeahčču – Riskaárvvoštallan:
<https://www.arbeidstilsynet.no/tema/biologiske-faktorer/coronavirus-tiltak-i-arbeidslivet-mot-smitte/>

Bargobearráigeahčču – Ráđit go bargui fas máhcat:
<https://www.arbeidstilsynet.no/tema/utforming-av-arbeidsplassen/rad-ved-tilbakeforing-til-arbeid-for-kontorarbeidsplasser/>

NTNU:
<https://innsida.ntnu.no/wiki/-/wiki/Norsk/Smittevern#section-Smittevern-Enkle+og+effektive+smitteforebyggende+tiltak>

\*Persovdnasuodjalusráđi duođaštus COVID-19 ja persovdnadieđuid gieđahallan: <https://www.datatilsynet.no/personvern-pa-ulike-omrader/korona/erklaring-fra-personvernradet/>